
Comisia pentru muncă şi protecţie socială


Nr.27/096/26 martie 2003
AVIZ

asupra proiectului de Lege privind Statutul Corpului diplomatic şi consular al României
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu proiectul de Lege privind Statutul Corpului diplomatic şi consular al României, trimis comisiei cu adresa nr.202 din 17 martie 2003.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat proiectul de lege mai sus menţionat în şedinţa din 25 martie 2003.

În urma dezbaterilor, membrii comisiei au hotărât avizarea favorabilă a proiectului de lege, cu amendamente, redate în Anexa la prezentul aviz.
PREŞEDINTE, 




SECRETAR,

Smaranda DOBRESCU



Pavel TODORAN
 

Întocmit:

Expert Sorina SZABO

ANEXĂ
	Nr. crt.
	Text iniţial
	Text propus de comisie

(autorul amendamentului)
	Motivarea

propunerii amendamentelor

	0
	1
	2
	3

	1
	Articolul 26, alineatul (1)
(1) În ţară, membrii Corpului diplomatic şi consular al României, în activitate sau pensionari, precum şi soţul sau soţia şi copiii aflaţi în întreţinerea acestora beneficiază în mod gratuit de asistenţă medicală, medicamente şi proteze, în cadrul sistemului de asigurări de sănătate specific apărării, ordinii publice, siguranţei naţionale şi autorităţii judecătoreşti.

	Se propune reformularea textului alin.(1) al art.26, după cum urmează:

„Art.26. - (1) În ţară, membrii Corpului diplomatic şi consular al României, în activitate, precum şi soţul sau soţia acestora beneficiază în mod gratuit de asistenţă medicală, medicamente şi proteze, în cadrul sistemului de asigurări de sănătate specific apărării, ordinii publice, siguranţei naţionale şi autorităţii judecătoreşti, în condiţiile achitării contribuţiilor legale la sistemul de asigurări de sănătate.”
Autor: deputat Smaranda Dobrescu
	Este necesară menţionarea obligativităţii contribuţiei, ca şi la celelalte categorii din sistemul respectiv, pentru a nu produce neclarităţi şi interpretări asupra sintagmei „de asistenţă medicală gratuită”. Pensionarii şi copiii sunt exceptaţi prin lege de la plata contribuţiei, fiind consideraţi asiguraţi prin efectul legii.



	2
	Art.29. – Membrii Corpului diplomatic şi consular al României care îşi desfăşoară activităţile în condiţii deosebite sau speciale de muncă au dreptul la încadrarea în aceste categorii, potrivit legii.

	Se propune eliminarea textului.

Autor: deputat Smaranda Dobrescu
	Încadrarea în condiţii deosebite sau speciale de muncă se face prin legea cadru – Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, sau prin hotărâre a Guvernului, funcţie de condiţiile specifice ale locului de muncă.


	
	
	
	

	3
	Art.41. – Soţul sau soţia membrului Corpului diplomatic şi consular al României, pe perioada deplasării sale în străinătate împreună cu acesta şi căruia i se suspendă raporturile de muncă pe perioada respectivă, beneficiază de vechime în muncă, sau, după caz, de vechime în funcţia publică la unitatea unde şi-a desfăşurat activitatea anterior plecării, precum şi de stagiul de cotizare util la stabilirea pensiei. 
	Se propune eliminarea textului.

Autor: deputat Smaranda Dobrescu
	Începând cu 1 aprilie 2001, noţiunea de vechime în muncă nu mai are relevanţă. Importante sunt stagiile de cotizare, care se efectuează în cazul respectiv prin încheierea unor contracte de asigurare, conform Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.

	
	
	
	

	4
	Articolul 51, alineatul (1)
(1) Membrii Corpului diplomatic şi consular al României cu o vechime în activitatea diplomatică sau consulară de cel puţin 20 de ani, beneficiază, la pensionare, de o indemnizaţie egală cu 5 salarii de bază nete.

	Se propune reformularea textului alin.(1) al art.51 după cum urmează:

„(1) Membrii Corpului diplomatic şi consular al României cu o vechime în activitatea diplomatică sau consulară de cel puţin 15 ani pentru femei şi 20 de ani pentru bărbaţi, beneficiază, la pensionare, de o indemnizaţie egală cu 5 salarii de bază nete plătite din bugetul Ministerului Afacerilor Externe.”

Autor: deputat Smaranda Dobrescu
	Orice prestaţie prevăzută în afara Legii nr.19/2000 trebuie suportată din bugetul de stat.



	5
	Art.54. – În caz de deces al unui membru al Corpului diplomatic şi consular al României, membrii familiei care au, potrivit legii, dreptul la pensie de urmaş primesc, pe o perioadă de 3 luni, echivalentul  salariului de bază net din ultima lună de activitate a celui decedat.


	Se propune reformularea textului după cum urmează:

„Art.54. – În caz de deces al unui membru al Corpului diplomatic şi consular al României, membrii familiei care au, potrivit legii, dreptul la pensie de urmaş primesc, pe o perioadă de 3 luni, echivalentul  salariului de bază net din ultima lună de activitate a celui decedat, plătit din bugetul Ministerului Afacerilor Externe.”

Autor: deputat Smaranda Dobrescu
	Orice prestaţie prevăzută în afara Legii nr.19/2000 trebuie suportată din bugetul de stat.



	6
	Art.56. – Încălcarea de către membrii Corpului diplomatic şi consular al României a prevederilor prezentei legi şi neîndeplinirea cu bună-credinţă a îndatoririlor de serviciu atrag răspunderea disciplinară, materială, civilă, contravenţională sau penală, după caz.


	Se propune reformularea textului după cum urmează: 

„Art.56. – Încălcarea de către membrii Corpului diplomatic şi consular al României a prevederilor prezentei legi şi neîndeplinirea cu bună-credinţă a îndatoririlor de serviciu atrag răspunderea disciplinară, parimonială, civilă, contravenţională sau penală.”

Autor: deputat Smaranda Dobrescu
	Conform dispoziţiilor noului Cod al muncii.

	7
	Art.66. – De drepturile prevăzute la art.24-29 şi art.37-44 beneficiază şi celelalte categorii de personal angajat în Ministerul Afacerilor Externe.


	Se propune reformularea textului după cum urmează: 

„Art.66. – De drepturile prevăzute la art.24-28, art.37-40 şi art.42-44 beneficiază şi celelalte categorii de personal angajat în Ministerul Afacerilor Externe pe perioada misiunilor în afara ţării.”

Autor: deputat Smaranda Dobrescu


	Drepturile respective sunt specifice doar pentru stagii sau deplasări în străinătate şi nu se pot bucura de ele funcţionarii publici de execuţie sau personalul contractual bugetar obişnuit lucrului în ministere.




Întocmit,

Expert Sorina Szabo

